Ísland sigraði England í sextán liða úrslitum á Evrópumótinu í fótbolta rétt í þessu ! Ævintýri Íslands á Evrópumótinu í fótbolta heldur því áfram eftir hreint út sagt stórkostlega frammistöðu . Auglýsing Wayne Rooney kom Englendingum yfir úr víti á fjórðu mínútu leiksins , en aðeins mínútu seinna jafnaði Ragnar Sigurðsson . Á átjándu mínútu kom Kolbeinn Sigþórsson Íslandi í 2 - 1 . Það ku vera met í Evrópukeppni að þrjú mörk séu komin eftir 19 mínútna leik . Ísland heldur því áfram í átta liða úrslit á mótinu , eins ótrúlegt og það er , og er liðið ósigrað . Þetta þýðir að Ísland keppir við Frakkland á þjóðarleikvangi Frakka , Stade de France , í París á sunnudaginn . „ Við vorum sigraðir af betra liði í kvöld , “ sagði Peter Crouch knattspyrnumaður og fyrrverandi landsliðsmaður á ITV í Bretlandi að leik loknum . Í hálfleik sögðu ITV-menn að ef enska landsliðið tapaði fyrir Íslandi yrði það smánarlegasti ósigur í sögu landsins . Englendingar eru miður sín yfir því að hafa verið slegnir út af Íslandi , það er óhætt að segja . Enskir áhorfendur á vellinum í Nice í kvöld púuðu á eigið landslið . Roy Hodgson tilkynnti eftir leikinn að hann myndi hætta sem þjálfari Englands eftir ósigurinn í kvöld . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .